tartuNLP/wikipedia-smugri-20251201 huggingface dataset:
Scotiabank Arena

Scotiabank Arena (prantsuse: "Aréna Scotiabank"), varem tuntud kui Air Canada Centre (ACC), on mitmeotstarbeline areen, mis asub Kanadas Toronto kesklinna South Core'i linnaosas Bay Streetil.
See on National Basketball Associationi (NBA) korvpalliklubi Toronto Raptorsi ja National Hockey League'i (NHL) jäähokiklubi Toronto Maple Leafsi koduhall. Lisaks peavad areenil aeg-ajalt mänge American Hockey League'is (AHL) mängiva Maple Leafsi tütarklubi Toronto Marlies ja NBA G League'is mängiva Raptorsi tütarklubi Raptors 905. Areenil on asunud varem ka Arena Football League'i (AFL) klubi Toronto Phantomsi (2001–2020) ja National Lacrosse League'i (NLL) klubi Toronto Rocki (2001–2002) koduväljakud.
Scotiabank Arena korraldab ka muid üritusi, nagu kontserdid, poliitilised konverentsid ja videomängude võistlused.
Praegune Scotiabank Arena valmis 1999. aastal. Enne seda asus selle kohal aastatel 1946–1994 Canada Posti postihoone. Scotiabank Arena pindala on 61 780,5 ruutmeetrit. See kuulub ettevõttele Maple Leaf Sports &amp; Entertainment Ltd. (MLSE), kes seda ka haldab. Samale kontsernile kuuluvad Leafs ja Raptors ning nende vastavad tütarklubid. Korvpallimängude ajal mahutab Scotiabank Arena kuni 20 511 pealtvaatajat, jäähokimängude ajal kuni 20 270 pealtvaatajat ja kontsertide ajal 19 800 pealtvaatajat.
Praeguse nime sai Scotiabank Arena 2018. aastal, kui selle nimeõigused läksid Air Canadalt 800 miljoni dollari eest 20 aastaks pangandusettevõtele Scotiabank.
Barclays Center

Barclays Center on spordihall New Yorgi Brooklyni linnaosas.
Barclays Center on alates 2012. aastast NBA korvpalliklubi Brooklyn Netsi ja Long Islandi Ülikooli korvpallimeeskonna ning alates 2021. aastast WNBA korvpalliklubi New York Liberty koduhall. Aastatel 2015–2020 oli see lisaks NHLi jäähokiklubi New York Islanders koduhall.
Barclays Centeris peetud teisigi spordivõistlusi, sealhulgas poksis, sportlikus vabavõitluses ja võimlemises. Lisaks toimuvad Barclays Centeris regulaarselt muusikakontserdid.
Barclays Centeri ehitust alustati 2010. aastal ja see valmis 2012. aastal.
Korvpallimängude ajal mahutab Barclays Center 17 732 pealtvaatajat ja kontsertide ajal 17 000 pealtvaatajat.
Barclays Centeri nimeõigused soetas 2009. aastal 200 miljoni dollari eest Briti rahvusvaheline investeerimispank ja finantsteenuste ettevõte Barclays.
Broadway meloodia

"Broadway meloodia" ("The Broadway Melody") on 1929. aasta Ameerika Ühendriikide muusikalfilm, mille produtseerisid Irving Thalberg ja Lawrence Weingarten, lavastas William A. Wellman ja levitas Metro-Goldwyn-Mayer. Peaosi mängivad Charles King, Anita Page ja Bessie Love. 
Tegemist oli esimese helifilmiga, mis võitis parima filmi Oscari. Bessi Love oli nomineeritud parima naispeaosatäitja Oscarile.
Patrick Sanders

Sir Patrick Nicholas Yardley Monrad Sanders (sündinud 6. aprillil 1966 Tidworthis) on Briti sõjaväelane, kindral, Suurbritannia maaväe peastaabi ülem alates 2022. aasta juunist.
David

 
David on mehenimi.
Nimi pärineb kuningas Taaveti nimest. 
2022. aasta 1. jaanuari seisuga oli see Eestis populaarsuselt 174. mehenimi. 1. jaanuari 2022 seisuga oli Eestis eesnimi David 939 mehel. David oli keskmiselt 17 aasta vanune (mediaanvanus oli 11). Kõige populaarsem oli eesnimi David vanuserühmas 0–4, kus neid oli 10 000 inimese kohta 28,13.
La Güera

"Lennujaama kohta vaata artiklit La Güera lennujaam."
La Güera (araabia keeles الڭويرة, "al-Gūwayra"; ka La Agüera, Lagouira või El Gouera) on kummituslinn Lääne-Sahara lõunatipus, Atlandi ookeani kaldal. Linn asub Ras Nouadhibou poolsaare, mööda mida kulgeb Lääne-Sahara ja Mauritaania piir, lääneosas, 15 km Nouadhiboust läänes. La Güera asub Maroko Lääne-Sahara müürist lõunas ja on Lääne-Sahara lõunapoolseim linn. La Güera on mahajäetud.
Ajalugu.
Linna nimi tuleb hispaaniakeelsest sõnast "agüera", mis tähendab "kraavi".
Rajamine ja asustamine.
La Güera rajati 1920. aastate lõpus, kui Hispaania kolonisaator Francisco Bens (kes oli 1916. aastal Juby neeme protektoraadiks muutnud) kohalike hõimupealikega läbi rääkis ja Ras Nouadhibou poolsaare lääneossa kindlustuse ja õhubaasi rajas. Hispaanlaste baas asus vaid kilomeetrite kauguselt Prantsusmaa Port-Étienne'i (tänapäeva Nouadhibou) asumaast poolsaare idapoolel. Hispaanlased ja prantslased olid 1912. aastal kokku leppinud, et osapoolte maade vaheline piir hakkab jooksma poolsaare keskel.
1924. aastal liitsid hispaanlased La Güera oma Río de Oro kolooniaga. Aastatel 1920–1924, kui La Güera oli kolooniast lahus, väljastati seal oma postmarke. Kuni 1970. aastateni tegutses linnas La Güera lennujaam.
Lääne-Sahara sõda.
1979. aastal, kui Mauritaania Lääne-Sahara sõjast lahkus, elas La Güeras 816 inimest.
2002. aastaks oli linn maha jäetud ja osaliselt liivaga kattunud. La Güerat külastasid vaid mõned imragueni kalurid ja seda valvas Mauritaania sõjavägi, kuigi linn ei kuulu ametlikult Mauritaania koosseisu.
Marksismi-leninismi õhtuülikool

Marksismi-leninismi õhtuülikool (vene keeles "вечерний университет марксизма-ленинизма") oli Nõukogude Liidu kommunistliku partei ideoloogiline haridusasutus Eesti NSVs.
Õppetööd marksismi-leninismi õhtuülikoolis kajastab 1940. aasta ringvaade "Nõukogude Eesti" nr 10, õhtuülikooli avamisest Tallinnas teatati ajakirjanduse vahendusel 1945. aasta 5. veebruaril. Õhtuülikool tegutses EKP linnakomitee juures, õppetöö hakkas toimuma ajalooteaduskonnas ja majandusteaduskonnas üks kord nädalas nelja tunni vältel.
Tartus avati samadel alustel marksismi-leninismi õhtuülikool 1946. aasta 7. märtsil.
Kristina Koppel

Kristina Koppel (sündinud 2. mail 1985) on eesti keeleteadlane.
Haridus- ja töökäik.
Koppel on lõpetanud 2004. aastal Kohtla-Järve Järve Gümnaasiumi (praegune Kohtla-Järve Järve Kool) ning õppinud Tartu Ülikoolis eesti ja soome-ugri keeleteadust. Kaitses seal nii bakalaureuse-, magistri- kui ka doktorikraadi (vastavalt aastatel 2007, 2009 ja 2020). Ta kaitses oma väitekirja "Näitelausete korpuspõhine automaattuvastus eesti keele õppesõnastikele" (juhendajad Jelena Kallas ja Raili Pool) 23. märtsil 2020.
Koppel on töötanud Eesti Keele Instituudis alates 2009. aastast assistendi, leksikograafi, leksikograaf-nooremteaduri, arvutileksikograafi ja vanemarvutileksikograafina. Ta on koostanud ja toimetanud "Eesti keele sõnaperesid", "Eesti keele põhisõnavara sõnastikku", "Eesti keele naabersõnade sõnastikku" ning on üks "EKI ühendsõnastiku" koostajatest-toimetajatest. Samuti on ta olnud üks Ekilexi ja Sõnaveebi toimetajatest.
2022–2024 on ta Euroopa Leksikograafide Ühingu juhtkomitee liige ning alates 2022. aastast Eesti Rakenduslingvistika Ühingu juhatuse esimees.
Kaljundi

Kaljundi on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kaljundi 15 inimesel: 7 mehel ja 8 naisel. Perekonnanimede levikult oli Kaljundi meeste puhul 16799. kohal ja naiste puhul 16137. kohal.
Nimede eestistamise käigus võeti 1935–1940 aastal Kaljundi uueks nimeks kokku 16 juhul, kui loobuti nimedest Kehvig ja Kõpmann kahel korral, lisaks veel nimedest Aal, Graumann, Grigorjev, Guzõlin, Jakobson, Jürgenson, Kefig, Kegvig, Kehv, Krassimov, Kuurmann ja Steinberg.
Kard

Kard on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kard 35 inimesel: 16 mehel ja 19 naisel. Perekonnanimede levikult oli Kard meeste puhul 7873. kohal ja naiste puhul 7125. kohal. Perekonnanime Kard kandja on keskmiselt 51 aasta vanune.
Nimede eestistamise käigus võeti 1935–1940 aastal Kard uueks nimeks kokku 16 juhul, kui loobuti nimedest Kärsmann kolmel korral, lisaks veel nimedest Burmeister, Kaarmann, Grigorjev, Kalinov, Kartjezhnikov, Keremann, Kranfeldt, Kranich, Kudrävtsev, Nikula, Okkart, Oskar, Pavian ja Schmiedeberg.
Idar-Oberstein

Idar-Oberstein on linn Saksamaa Rheinland-Pfalzi liidumaal Birkenfeldi kreisis.
Idar-Obersteinis tegutseb Suurtükiväekool.
Linnas on sündinud näitleja Bruce Willis.
Sõpruslinnad.
Idar-Obersteinil on viis sõpruslinna:
Tankivägede Kool

Tankivägede Kool (saksa keeles "Panzertruppenschule") Saksamaa maaväe soomusüksuste õppeasutus. 
Organisatsioon.
Koolile alluvad:
Karell

Karell on perekonnanimi.
Statistika.
2022. aasta 1. jaanuari seisuga oli Eestis perekonnanimi Karell 53 inimesel: 25 mehel ja 28 naisel. Perekonnanimede levikult oli Karell meeste puhul 4807. kohal ja naiste puhul 4696. kohal.
Perekonnanimi Karell oli kõige levinum vanuserühmas 0–4 aastat, kus seda oli 10 000 inimese kohta 1,34. Nimi oli kõige sagedasem Järva maakonnas, kus sellist nime kandis maakonna 10 000 elaniku kohta keskmiselt 3,37 inimest.
19. sajandi algul pandi pärisorjusest vabastamise käigus Harjumaal Jüri kihelkonna Nabala, Viljandimaal Helme kihelkonna Vanamõisa ja Järvamaal Peetri kihelkonna Koigi ning Türi kihelkonna Laupa mõisavaldades talupoegadele nimedeks Carell, Karel ja Karell.
Eufooria (Ameerika teleseriaal)

"Eufooria" on HBO kanalil linastuv Ameerika teismelistest kõnelev draamasari, mille on loonud ja peamiselt kirjutanud Sam Levinson, ning mis põhineb Ron Leshemi ja Daphna Levini samanimelisel Iisraeli minisarjal. Sarja peategelane Rue Bennett (Zendaya) on võõrutusravil olev teismeline narkosõltlane, kes püüab maailmas oma kohta leida. Sarja tegevus seob omavahel keskkooliõpilaste kogemusi pere, identiteedi, sõltuvuse, armastuse, seksi ja uimastitega.
"Eufooria" tegevprodutsentide hulka kuuluvad Levinson, Zendaya, Ron Leshem ja Gary Lennon. Sari on filmitud Ulysses S. Granti keskkoolis Los Angeleses, Californias ja Sony Studios Californias Culver Citys. Sari on pälvinud positiivseid hinnanguid, saades kiidusõnu selle kinematograafia, süžee, muusika, näitlejate (eriti Zendaya, Schaferi ja Sweeney) esituste ja küpsete teemade käsitlemise eest. Samas on seriaal saanud kriitikat paljude alasti- ja seksistseenide tõttu, mida paljud leiavad olevat liiast teismelistele orienteeruvas sarjas. Eufooria on HBO ajaloo teine vaadatuim saade "Troonide mängu" järel.
"Eufooria" esimene osa esilinastus 16. juunil 2019. Sama aasta juulis kinnitati sarja teine hooaeg. Kaks ühetunnist erisaadet esilinastusid vastavalt 2020. aasta detsembris ja 2021. aasta jaanuaris. Teine hooaeg jõudis ekraanidele 9. jaanuaril 2022 ning sama aasta veebruaris teatati sarja uuendamisest ka kolmandaks hooajaks. Sari on pälvinud rohkesti tunnustust, sealhulgas olles väljapaistva draamasarja Primetime Emmy auhinna nominent. Zendaya võitis oma esituse eest kaks Primetime Emmy auhinda ja satelliidiauhinna parima draamasarja naisnäitleja kategoorias. Zendaya oli teisel hooajal nomineeritud samale auhinnale, nagu ka Sydney Sweeney, Colman Domingo ja Martha Kelly.
Osade pealkirjad.
Paljud esimese hooaja osade pealkirjad viitavad 1990. aastate lõpu ja 2000. aastate alguse laulupealkirjadele, mis on seotud osade endaga: 
Need pealkirjad loovad seose vastavate laulude teemade ja osade sisu vahel, pakkudes vaatajatele täiendavat konteksti ja sügavust.
Muusika.
"Eufooria" partituuri koostas inglise laulja-laulukirjutaja ja plaadiprodutsent Labrinth. Labrinthi ja Zendaya esitatavale laulule "All for Us " vihjatakse kogu 1. hooaja jooksul, enne kui seda esitatakse suure muusikalise numbrina hooaja lõpus. Labrinth astub sarja 2. hooajas üles koos Zendayaga kirikustseenis, esitades temaga koos loo "I'm Tired". 
Sarjas kasutatakse rohkesti ka popmuusikat, sealhulgas hiphoppi, "trap"'i, R&amp;B-d, eksperimentaalmuusikat, "indie rock"'i, standardit ja "doo-wop"'i. Mõnes osas on lausa üle 20 loo. "Eufooria" esimesel hooajal tehtud töö eest võitsid muusikajuhendajad Jen Malone ja Adam Leber 2020. aasta muusikajuhendajate gildi auhinna parima teledraama muusika juhendamise eest.
Läänerindel muutuseta (film)

"Läänerindel muutuseta" ("All Quiet on the Western Front") on 1930. aasta Ameerika Ühendriikide sõjafilm. See põhineb Erich Maria Remarque'i samanimelisel romaanil. Filmi lavastas Lewis Milestone. Peaosades mängivad Louis Wolheim, Lew Ayres, John Wray, Arnold Lucy ja Ben Alexander. Filmi tootis Universal Studios ja levitas Universal Pictures.
Filmi tegevus toimub Esimeses maailmasõjas, kui äsja värvatud Saksa koolipoisid saadetakse läänerindele Prantsusmaa vastu võitlema. Filmi peategelane on sarnaselt teiste noorte meestega sõjaväeteenistusse kibelev 19-aastane Paul Bäumer (Ayres), kelle unistused kodumaa tulevikust purunevad sõja jõhkruste tõttu kiiresti. Noored nekrutid jõuavad filmi lõppedes lihtsa tõdemuseni: "Me püüame lihtsalt mitte surma saada, see on kõik, mida soovime". Filmi lõpukaader, kus Paul üritab haarata liblikat, kuid hukkub seeläbi, kujutab endast sümboolselt sõja mõttetust.
"Läänerindel muutuseta" oli esimene film, mis võitis nii parima filmi kui ka parima lavastaja Oscari. See oli esimene sõjavastane film, mis pälvis rahvusvaheliselt suurt vastukaja. Osades maades peeti seda liiga saksameelseks, teiselt poolt pidasid natsistid seda aga lausa saksavaenulikuks. Film esilinastus ka Saksamaal, kuid see keelati peagi. Saksamaal linastus film uuesti alles 1952. aastal.
Aastal 1990 tunnistati film kultuuriliselt oluliseks ning võeti USA Kongressi raamatukogu Riiklikku Filmiregistrisse. 1998. aastal paigutas Ameerika Filmiinstituut selle 20. sajandi parimate Ameerika filmide edetabelis "AFI's 100 Years...100 Movies" 54. kohale.
2022. aastal esilinastus Remarque'i romaani põhjal tehtud samanimeline Saksamaa film.
Osatäitjad.
Arthur Gardner oli viimane elusolev näitleja, ta suri 2014. aasta detsembris
Søren Rieks

Søren Krucov Rieks (sündinud 7. aprillil 1987 Esbjergis) on Taani jalgpallur, kes mängib äärepoolkaitsjana Rootsi kõrgliigaklubis Malmö FF.
Ta alustas klubikarjääri kodulinnaklubis Esbjerg fB. Taani kõrgliigas debüteeris ta 2006. aastal. Esbjergi põhikoosseisu kuulus ta alates hooajast 2007/08. Hooaegadel 2008–09 ja 2011–12 valiti Rieks Esbjergi hooaja parimaks mängijaks.
Aastatel 2012–2014 mängis Rieks Hollandi kõrgliigaklubis NEC.
2014. aasta augustis sõlmis ta kolme ja poole aasta pikkuse lepingu Rootsi kõrgliigaklubiga IFK Göteborg.
2018. aasta jaanuaris siirdus ta Malmösse. Aastatel 2020 ja 2021 on ta klubiga tulnud Rootsi meistriks.
Taani jalgpallikoondises mängis Rieks aastatel 2009–2010 kolm korda. Koondisekarjääri ainsa värava lõi ta 18. novembril 2009 sõprusmängus USA vastu.
Jonas Knudsen

Jonas Hjort Knudsen (sündinud 16. septembril 1992 Esbjergis) on Taani jalgpallur, kes mängib vasakkaitsjana Rootsi kõrgliigaklubis Malmö FF.
Ta alustas klubikarjääri kodulinnaklubis Esbjerg fB. 2009. aastal sõlmis ta klubiga esimese profilepingu ja debüteeris pärast talvepausi lõppu Taani kõrgliigas. Regulaarselt hakkas ta Esbjergi põhimeeskonnas mänguaega saama hooajal 2011/12. Hooajal 2014/15 valiti Knudsen Esbjergi hooaja parimaks mängijaks.
2015. aasta juulis sõlmis ta kolmeaastase lepingu Inglismaa esiliigaklubiga Ipswich Town. Seal mängis ta kokku neli hooaega.
2019. aasta juunis liitus ta Malmöga. Aastatel 2020 ja 2021 on ta tulnud klubiga Rootsi meistriks.
Taani jalgpallikoondises debüteeris Knudsen 28. juunil 2014 sõprusmängus Rootsi vastu. Ta kuulus Taani koondisse 2018. aasta maailmameistrivõistlustel.
Knudsen on tuntud oma pikkade audi sissevisete poolest ning teda on selle poolest võrreldud Rory Delapiga.
Deniss Manturov

Deniss Manturov (vene keeles "Денис Валентинович Мантуров"; sündinud 23. veebruaril 1969 Murmanskis) on Venemaa poliitik, alates 14. maist 2024 peaministri 1. asetäitja, 21. maist 2012 kuni 14. maini 2024 Venemaa tööstus- ja kaubandusminister ning alates 15. juulist 2022 ühtlasi ka peaministri asetäitja. 
Ta sündis aastal 1969 Murmanskis. Ta lõpetas Moskva Riikliku Ülikooli sotsioloogiateaduskonna. Aastal 1997 lõpetas ta aspirantuuri Moskva Riiklikus Ülikoolis, ta on majandusteaduse kandidaat. Aastal 2006 lõpetas ta Venemaa Riigiteenistuse Akadeemia. 
21. maist 2012 kuni 14. maini 2024 oli ta Venemaa tööstus- ja kaubandusminister. Enne seda oli ta 5 aastat samas asutuses ministri asetäitja (2007–2012).
Isiklikku.
Ta on abielus, tema abikaasa on ilukirurg, neil on tütar ja poeg.
Juhtkontrolluuring

Juhtkontrolluuring (ingl "case-control study") on rahvatervise uuring, kus selgitatakse välja uuritava riskiteguri võimalik osalus terviseseisundi kujunemisel. Riskiteguri tähtsuse väljaselgitamiseks võrreldakse omavahel kahte inimgruppi: juhud (on uuritav tunnus) ja kontrollid (puudub uuritav tunnus). Muus osas on kaks gruppi võimalikult sarnased.
Pierre-Ambroise Bosse

Pierre-Ambroise Bosse (sündinud 11. mail 1992 Nantes'is) on Prantsusmaa kergejõustiklane, keskmaajooksja, maailmameister. Tema põhiala on 800 meetri jooks.
2011. aastal tuli ta Tallinnas 800 m jooksus juunioride Euroopa meistriks. 2013. aastal Tamperes tuli ta samal alal Euroopa U23 meistriks.
2012. ja 2018. aasta Euroopa meistrivõistlustel võitis ta 800 meetri jooksus pronksmedali.
2017. aasta maailmameistrivõistlustel Londonis tuli ta 800 m jooksus maailmameistriks.
Talle kuulub 800 meetri jooksu Prantsusmaa rekord (1.42,53).
Oujda

Oujda (araabia keeles وجدة, berberi keeles ⵡⵓⵊⴷⴰ, "Wujda") on linn Maroko kirdeosas, Alžeeria-Maroko piiri lähedal. Oujda on Orientali piirkonna keskus ning seal elab umbes 558 000 inimest. Linn paikneb Alžeeria piirist umbes 15 km läänes ja Vahemere rannikust umbes 55 km lõunas.
Tan-Tan

"Trummi kohta vaata artiklit Tan-tan."
Tan-Tan (araabia keeles طانطان, berberi keeles ⵟⴰⵏⵟⴰⵏ) on linn Maroko edelaosas Guelmim-Oued Nouni piirkonnas Tan-Tani provintsis. Aastal 2014 elas selles kõrbelinnas 73 209 inimest ning see oli enda provintsi suurim ja Guelmimi järel ringkonna suuruselt teine linn. Tan-Tan asub Oued Ben Jelili jõe kaldal, mis suubub linnast 15 km põhjas Draa jõkke. Maroko pikim Draa jõgi suubub omakorda varsti pärast seda Atlandi ookeanisse. Tan-Tani teenindab Tan Tani lennujaam.
Kuninglik Maroko Sandarmeeria

Kuninglik Sandarmeeria (araabia keeles الدرك الملكي المغربي, "ad-darak al-malikiyy al-maḡribiyy") on Maroko Kuningriigi riiklik sandarmeeria. See on riigikaitse, siseministeeriumi ja justiitsministeeriumi eest vastutavate eriministrite ühises haldusalas.
Fuso

Mitsubishi Fuso Truck and Bus Corporation (jaapani keeles 三菱ふそうトラック・バス株式会社, "Mitsubishi Fusō Torakku・Basu Kabushiki gaisha") on Jaapani veoauto- ja bussitootja. Ettevõtte peakorter asub Kawasakis. Ligi 90% Fuso osadest kuulub Saksa ettevõttele Daimler Truck.
Fuso nimi tuleneb vanahiinakeelsest sõnast "fusang" (扶桑), mis tähendas päikesetõusu pool (idas) kasvavat püha puud. Nii nimetati ka Jaapanit. "Fusangiks" kutsuti hibiski.
Kald

Kald on eesti perekonnanimi.
Statistika.
2022. aasta 1. jaanuari seisuga oli Eestis perekonnanimi Kald 202 inimesel: 105 mehel ja 97 naisel. Perekonnanimede levikult oli Kald meeste puhul 771. kohal ja naiste puhul 969. kohal.
Perekonnanimi Karell oli kõige levinum vanuserühmas 5–9 aastat, kus seda oli 10 000 elaniku kohta 2,50. Nimi oli kõige sagedasem Saare maakonnas, kus seda kandis maakonna 10 000 elaniku kohta keskmiselt 14,87 inimest.
19. sajandi algul pandi pärisorjusest vabastamise käigus Saaremaal Valjala, Pöide, Kihelkonna ja Kaarma kihelkonna ning Läänemaal Kirbla kihelkonna, Tartumaal Puhja kihelkonna ja Pärnumaal Vändra kihelkonna mõisavaldades talupoegadele nimeks Kald kokku üheksal korral.
Nimede eestistamise käigus võeti 1935–1940 aastal Kald uueks nimeks kokku 17 korral, kui loobuti nimedest Karlik, Triisa(l) ja Pleesmann kahel juhul, aga ka nimedest Kalmann, Kals, Kalts, Kanter, Karlov, Keert, Keiert, Kreis, Selberg, Steinberg, Zernov.
1936. aastal muudeti nimi Kald Uue-Vändras nimeks Kalda.
Kadi Kullerkann

Kadi Kullerkann (sündinud 19. augustil 1992) on eesti võrkpallur ja kunstnik.
2013. aastast on ta kuulunud Eesti naiste võrkpallikoondisse ja hooajast 2025/26 esindab Türgi meistriliiga klubi Beşiktaş.
Eesti koondisega võitis ta 2023. aastal Euroopa Hõbeliiga.
Looming.
Kullerkann lõi oma brändi kllerknn, mille abil ühendab oma kirge kunsti ja spordi vastu. Ta esimene kollektsioon "She's Got Balls" on tehtud täpitehnikas ning selle eesmärk on tunnustada naissportlasi, kes end igal sammul tõestama peavad. Hiljem on ta kasutanud ja kombineerinud ka teisi tehnikaid (näiteks tindipliiatsiga joonistamine või erinevate materjalide liitmine ühtseks pildiks). Ta teine kollektsioon "Legacy Series" kujutab erinevaid mängijaid ning sümboliseerib selle sportlase pärandit.
Sportlaskarjäär.
Noorteklassid.
Kullerkann alustas võrkpalliga tegelemist 7. klassi lõpus, kui läks sõbrannadega Keilas võrkpallitrenni. 9. klassis liitus ta Audentese Spordigümnaasiumiga.
Aastal 2007–2009 kuulus ta Eesti tütarlaste koondisse (sündinud 1992 ja hiljem), kelle treeneriteks olid Merle Keerutaja ja Margit Keerutaja. 2007. aastal võideti Balti matš.
Isiklikku.
Kadi lõpetas 2011. aastal Audentese Spordigümnaasiumi hõbemedaliga. Ta vanem õde on võrkpallur Liis Kiviloo.
Sündinud 1992

"Siin on loetletud 1992. aastal sündinud tuntud inimesi.
Oranje-Nassau dünastia

Oranje-Nassau dünastia (hollandi keeles "Huis van Oranje-Nassau") on praegune Hollandi valitsejadünastia. Tegu on Nassau dünastia haruga, mis on mänginud Hollandi ja Euroopa poliitikas keskset rolli. Dünastia kerkis esile pärast seda, kui Oranje Willem hispaanlaste vastu mässama hakkas ning pärast kaheksakümneaastast sõda iseseisva Hollandi riigi rajas.
Paljud Oranje-Nassau dünastia liikmed võtsid sõjast osa ning olid pärast sõda Hollandi Vabariigi asehalduri ("stadhouder") ametis. Aastal 1815 sai Hollandi Vabariigist Oranje-Nassau juhtimisel kuningriik.
Dünastia tekkis aastal 1515, kui abiellusid Nassau-Breda Hendrik III ja Chalon-Oranje Claude. Nende poeg René päris oma ema vennalt Philibertilt Oranje Vürstiriigi. Rene oli esimene Nassau soost Oranje vürst ning oleks enda perenimeks võinud võtta "Oranje-Nassau", kui tema onu ei oleks testamendis käskinud tal kasutada nime "Chalon-Oranje". Rene suri aastal 1544 ning tema nõbu William päris kõik tema valdused. William I ehk Oranje Willem võttis enda perenimeks "Oranje-Nassau" ning asutas sellega Oranje-Nassau dünastia.
2021. aasta meeste Euroopa meistrivõistlused võrkpallis

2021. aasta Euroopa meistrivõistlused võrkpallis olid meeste Euroopa meistrivõistlused võrkpallis, mis toimusid 32. korda. Võistlusi korraldas Euroopa Võrkpalliliit (CEV). Finaalturniir toimus neljas riigis: Poolas, Tšehhis, Eestis ja Soomes. Kokku kvalifitseerus võistlustele 24 Euroopa võrkpallikoondist.
Seitsmendat korda krooniti Euroopa meistriks Itaalia, kes võitis finaalis 3:2 Sloveeniat. Turniiri väärtuslikuimaks mängijaks (MVP) valiti Itaalia sidemängija Simone Giannelli.
Eesti võrkpallikoondis kvalifitseerus põhiturniirile korraldajana. Ühe võidu ja nelja kaotusega jäädi alagrupis viimasele positsioonile ning lõppkoht võistlustel oli 21.
Alagruppide protseduur.
Alagruppide moodustamine.
Loosimine toimus 27. mail 2021 Helsingis, Soomes.
"Alagruppide moodustamise protseduur on kirjeldatud vastavalt: CEV EuroVolley 2021 Drawing of Lots Guidelines".
Edasipääseja selgitamine.
Alagrupimängud toimusid 1.–9. septembril 2021.
"Alagruppide edasipääseja selgitamise protseduur on kirjeldatud vastavalt: CEV EuroVolley 2021 Official Communications ja CEV Volleyball Competitions Regulations".
Unistuste meeskond.
2021. aasta Euroopa meistrivõistluste unistuste meeskond valiti fännide hääletusel (375 394 häält).
David Popovici

David Popovici (sündinud 15. septembril 2004 Bukarestis) on Rumeenia ujuja, kes on spetsialiseerinud vabaujumise distantsidele.
2021. aastal tuli ta kolmekordseks juunioride maailmameistriks. Samal aastal oli ta Tokyo olümpiamängudel 200 meetri vabaujumises neljas.
2022. aastal Budapestis tuli ta 200 meetri vabaujumises maailmameistriks uue juunioride maailmarekordiga ja kõigi aegade paremuselt neljanda tulemusega 1.43,21
Knattspyrnufélagið Víkingur

Knattspyrnufélagið Víkingur (tuntud lihtsalt kui Víkingur või Víkingur Reykjavík) on Islandi spordiklubi, mis tegutseb riigi pealinnas Reykjavíkis. See on Islandi üks vanimaid spordiklubisid, mis on asutatud 21. aprillil 1908.
Víkinguri jalgpallimeeskond on tulnud Islandi meistriks seitse korda (1920, 1924, 1981, 1982, 1991, 2021, 2023, 2025).
Víkinguri käsipallimeeskond on tulnud Islandi meistriks seitse korda (1975, 1980, 1981, 1982, 1983, 1986 ja 1987) ja käsipallinaiskond Islandi naiste meistriks kolm korda (1991, 1992, 1993).
Lisaks jalgpallile ja käsipallile tegeldakse Víkinguris veel muuhulgas tennise, lauatennise, karate ja suusatamisega.
Jalgpallimeeskond.
Endisi mängijaid.
Kári Árnason, Arnór Guðjohnsen, Helgi Sigurðsson, Sölvi Geir Ottesen, Kolbeinn Sigþórsson, Aron Elís Þrándarson, Óttar Magnús Karlsson, Kemar Roofe, Richard Keogh.
Arnar Gunnlaugsson

Arnar Bergmann Gunnlaugsson (sündinud 6. märtsil 1973 Akranesis) on Islandi jalgpallitreener ja endine jalgpallur (ründaja).
Ta alustas klubikarjääri Islandi klubis ÍA, debüteerides Islandi kõrgliigas 1989. aastal. Islandi meistriks tuli ta ÍA-ga aastatel 1992 ja 1995 ning 2008. aastal FH-iga. Aastatel 1992 ja 1995 oli ta Islandi kõrgliigas suurim väravakütt (vastavalt 18 mänguga 15 väravat ja 7 mänguga 15 väravat).
Väljaspool Islandit mängis ta klubikarjääri jooksul Hollandi kõrgliigaklubis Feyenoord (1992–1994), Saksamaa esiliigaklubis 1. FC Nürnberg (1994–1995), Prantsusmaa esiliigaklubis Sochaux (1995–1997), Inglismaa klubis Bolton Wanderers (1997–1999), Leicester City (1999–2002) ja Stoke City (aastatel 2000 ja 2002 Leicester Cityst laenul), Šotimaa klubis Dundee United (2002–2003). Hooajal 1998/99 lõi Gunnlaugsson Inglismaa esiliigas Bolton Wanderersi meeskonnas 13 väravat. Inglismaa kõrgliigas mängis ta ühel hooajal Bolton Wanderersi (1997/98) ja neli hooaega Leicester City meeskonnas (1999–2002). Hooajal 2000/01 lõi ta Leicester Citys mängides Inglismaa kõrgliigas kolm väravat.
Islandi jalgpallikoondises mängis Gunnlaugsson aastatel 1993–2003 kokku 32 korda ja lõi kolm väravat.
1992. aastal valiti Gunnlaugsson Islandi aasta jalgpalluriks.
Aastal 2006 ja aastatel 2008–2009 oli ta koos Bjarki Gunnlaugssoniga ÍA peatreener. Alates 2018. aastast on ta olnud Reykjavíki Víkinguri peatreener. 2021. aastal tuli ta Víkinguriga Islandi meistriks ja samal aastal valiti ta liiga hooaja parimaks peatreeneriks.
Sergei Kravtsov

Sergei Kravtsov (vene keeles "Сергей Сергеевич Кравцов"; sündinud 17. märtsil 1974 Moskvas) on Venemaa riigitegelane ja poliitik, ta on Ühtse Venemaa liige. Ta on 21. jaanuarist 2020 Venemaa haridusminister.
Ta sündis aastal 1974 Moskvas. Ta lõpetas aastal 1996 kiitusega Moskva Riikliku Avatud Pedagoogikaülikooli (aastast 2006 - M.A. Šolohhovi nimeline Moskva Riiklik Humanitaarülikool, 2015. aastal liitus Moskva Riikliku Pedagoogikaülikooliga) matemaatika ja informaatika erialal. Aastatel 1994–1996 oli ta matemaatikaõpetaja Moskva koolis nr. 176.
Aastatel 1997–2002 töötas ta Venemaa Haridusakadeemia Hariduskorralduse Instituudis nooremteaduri, teaduri, vanemteaduri, laborijuhataja ametikohtadel. Aastal 2000 lõpetas ta Venemaa Välisministeeriumi Moskva Riikliku Rahvusvaheliste Suhete Instituudi.
Aastal 2002 asus ta tööle Vene Föderatsiooni Haridusministeeriumisse. Aastatel 2004–2008 oli ta föderaalse hariduse ja teaduse järelevalveteenistuse juhi Viktor Bolotovi assistent.
Ta on 21. jaanuarist 2020 Venemaa haridusminister.
Isiklikku.
Ta on abielus ja tal on kaks last.
Svjatoslav Palamar

Svjatoslav Palamar (ukraina keeles Святослав Ярославович Паламар; sündinud 10. oktoobril 1982 Mõkolajivis) on Ukraina sõjaväelane.
Harkovi kaardiväe kõrgem tankivägede kool

Harkovi kaardiväe kõrgem tankivägede kool (vene keeles "Харьковское гвардейское высшее танковое командное училище") oli Nõukogude Liidu tankivägede õppeasutus Harkivis 1944–1991. 
Ajalugu.
1997. aastal loodi selle põhjal Tankivägede Sõjaväeinstituut.
Joe Kovacs

Joseph Mathias Kovacs (sündinud 28. juunil 1989 Pennsylvania osariigis Bethlehemis) on USA kuulitõukaja, kahekordne maailmameister.
Kovacs tuli 2015. aasta maailmameistrivõistlustel Pekingis maailmameistriks, tõugates parimal katsel tulemuseks 21.93 m. 2016. aasta suveolümpiamängudel Rio de Janeiros võitis ta 21.78-ga kaasmaalase Ryan Crouseri järel hõbemedali. 2017. aasta maailmameistrivõistlustel Londonis võitis ta hõbeda uusmeremaalase Tom Walshi järel. 2019. aasta maailmameistrivõistlustel Dohas tuli ta teist korda maailmameistriks MM-rekordiga 22.91. Tokyo olümpiamängudel tõukas Kovacs 22.65 ning oli olümpiarekordi 23.30 püstitanud Crouseri järel teine. 2022. aasta maailmameistrivõistlustel Eugene'is tõukas ta 22.89 ning võitis maailmameistrivõistluste rekordi püstitanud Crouseri järel hõbeda.
2023. aasta maailmameistrivõistlustel Budapestis võitis Kovacs Crouseri ja Leonardo Fabbri järel pronksmedali.
2024. aasta suveolümpiamängudel Pariisis võitis Kovacs Crouseri järel hõbemedali viimasel katsel tõugatud 22.15-ga. Ka pronksmedali võitnud Rajindra Campbell tõukas finaalis 22.15, kuid paremuselt teiste katsete võrdlus andis hõbemedali Kovacile.
Tema isiklik rekord kuulitõukes on välitingimustes 22.91, mis on püstitatud 2019. aasta maailmameistrivõistlustel Dohas, ja sisetingimustes 22.05, mis on püstitatud 2021. aastal Genfis. Tulemusega 22.91 jagab ta Alessandro Andreiga kõigi aegade edetabelis neljandat kohta.
Isiklikku.
Joe Kovacs on ungari päritolu. Ta on lõpetanud 2011. aastal Pennsylvania Osariigi Ülikooli energiamajanduse ja rahanduse erialal. Tema abikaasa on ka tema treener, endine kuulitõukaja Ashley Kovacs.
Ameerika Ühendriikide maaväe juhtimis- ja kindralstaabi kolledž

Ameerika Ühendriikide maaväe juhtimis- ja kindralstaabi kolledž ("United States Army Command and General Staff College") on USA maaväe sõjaline kõrgkool, mis asub Kansase osariigis Fort Leavenworthis.
Kooli asutas 1881. aastal William Tecumseh Sherman ning see pidi olema õppeasutus jala- ja ratseväe ohvitseridele.
Kooli õppehooned asuvad Fort Leavenworthi kõrvalt ka Fort Belvoiris (Virginias), Fort Gregg-Addamsis (Virginias), Fort Eisenhoweris (Georgia) ja Redstone Arsenalis (Alabamas).
Teiste hulgas on kolledži lõpetanud Douglas MacArthur (1912), Dwight D. Eisenhower (1925–1926), Omar Bradley (1929), H. Norman Schwarzkopf (1969), David Petraeus (1983), Lloyd J. Austin III, Eesti kaitseväe juhataja Andrus Merilo.
Ookeanide väetamine

Ookeanide väetamine on teoreetiline geoinseneeria meetod, millega muuta planeedi Maa kliimat. Väetamine peaks soodustama fütoplanktoni kasvu, mis võiks ookeani põhja vajumisel eemaldada atmosfäärist süsinikdioksiidi. 
Idee on vastuoluline. Kaheldakse nii selle efektiivsuses kui kardetakse ka võimalikke negatiivseid kõrvaltoimeid.
Indrek Toome valitsus

Indrek Toome valitsus asus ametisse Eesti NSV Ministrite Nõukogu koosseisuna 16. novembril 1988, 25. detsembril 1989 jõustunud seadusega korraldati see ümber Eesti NSV Valitsuseks. Indrek Toome valitsus oli ametis kuni 3. aprillini 1990.
Eesti NSV MN juures tegutsesid ja MN kuulusid ka:
6. detsembril 1989 likvideeris Eesti NSV Ülemnõukogu Presiidium seadlusega "Eesti Nõukogude Sotsialistliku Vabariigi Valitsusest": Eesti NSV Elamu- ja Kommunaalmajanduse Ministeeriumi, Eesti NSV Teraviljasaaduste Ministeeriumi ja Riikliku Agrotööstuskomitee; Riikliku Ehituskomitee; Riikliku Hariduskomitee; Riikliku Kehakultuuri- ja Spordikomitee; Riikliku Kultuurikomitee; Riikliku Kütuse- ja Energeetikakomitee; Riikliku Looduskaitse ja Metsamajanduse Komitee; Riikliku Materiaal-Tehnilise Varustuse Komitee; Riikliku Plaanikomitee; Riikliku Statistikakomitee; Riikliku Tehnilise ja Mäejärelevalve Komitee; Riikliku Transpordikomitee; Riikliku Töö ja Sotsiaalküsimuste Komitee ning Riikliku Tööstuskomitee.
Sama seadusega moodustati:
3. aprillil 1990 nimetas Eesti Vabariigi Ülemnõukogu oma otsusega Edgar Savisaare ENSV Valitsuse esimeheks (peaministriks).
Mikael Ishak

Mikael Ishak (sündinud 31. märtsil 1993 Södertäljes) on Rootsi jalgpallur, kes mängib ründajana Poola kõrgliigaklubis Poznańi Lech.
Ta alustas klubikarjääri Rootsi klubis Assyriska FF. 2010. aastal debüteeris ta Rootsi esiliigas. 2011. aastal lõi ta Rootsi esiliigas üheksa väravat.
2011. aasta detsembris sõlmis ta lepingu Saksamaa kõrgliigaklubiga 1. FC Köln. Saksamaa kõrgliigas debüteeris ta 21. jaanuaril 2012 mängus VfL Wolfsburgi vastu. Hooaja 2012/13 teises pooles mängis ta laenul Šveitsi kõrgliigaklubis St. Gallen, kus ta lõi 13 mänguga kolm väravat.
2013. aasta augustis sõlmis ta lepingu Itaalia kõrgliigaklubiga Parma, kuid samal kuul suundus ta laenule Itaalia esiliigaklubisse Crotone. Hooajal 2013/14 lõi Ishak Itaalia esiliigas 24 mänguga neli väravat.
2014. aasta augustis sõlmis ta kolmeaastase lepingu Taani kõrgliigaklubiga Randers. Kahe ja poole hooajaga lõi ta Taani kõrgliigas 31 väravat.
2017. aasta jaanuaris naasis Ishak Saksamaale, liitudes Saksamaa esiliigaklubiga 1. FC Nürnberg. Kui hooaja 2016/17 teisel poolel ei õnnestunud tal taas ühtegi väravat lüüa, lõi ta hooajal 2017/18 kokku 12 väravat ning aitas Nürnbergil Saksamaa kõrgliigasse pääseda. Saksamaa kõrgliigas lõi Ishak esimese värava 1. septembril 2018 mängus Mainz 05 vastu. Hooajal 2018/19 jäi tema arvele Saksamaa kõrgliigas kokku neli väravat.
2020. aasta juulis siirdus ta Poznańi Lechi. Hooajal 2020/21 lõi Ishak Poola kõrgliigas 12 väravat. UEFA Euroopa Liiga alagrupiturniiril lõi ta Poznańi Lechi kuuest väravast viis, sealhulgas kaks väravat Lissaboni Benfica ja Standard Liège vastu. Hooajal 2021/22 tuli ta Poznańi Lechiga Poola meistriks. Samal hooajal lõi Ishak Poola kõrgliigas 18 väravat ja valiti liigahooaja parimaks ründajaks.
2015. aastal tuli Ishak Rootsi kuni 21-aastaste koondisega Euroopa omavanuste meistriks. Rootsi jalgpallikoondises mängis ta aastatel 2015–2016 neli korda. Koondisekarjääri ainsa värava lõi ta 6. jaanuaril 2016 sõprusmängus Eesti vastu. Ta kuulus 2016. aasta suveolümpiamängude jalgpalliturniiril Rootsi olümpiavõistkonda. Olümpiaturniiri esimeses alagrupimängus lõi ta värava Colombia vastu.
Karlo Bručić

Karlo Bručić (sündinud 17. aprillil 1992 Zagrebis) on Horvaatia jalgpallur, kes mängib vasakkaitsjana Rumeenia kõrgliigaklubis CFR Cluj.
Klubikarjääri jooksul on ta mänginud Horvaatia kõrgliigaklubis Zagrebi Lokomotiva (2012–2016), Iisraeli kõrgliigaklubis Ashdod (2016–2019), Jaapani kõrgliigaklubis Sagan Tosu (2019), Leedu kõrgliigaklubis Sūduva (2019), Valgevene kõrgliigaklubis Minski Dinamo (2020), Kreeka kõrgliigaklubis Apóllon Smýrnis (2020–2021) ja Sloveenia kõrgliigaklubis Koper (2021–2022). 2019. aastal tuli ta Sūduvaga Leedu meistriks ja võitis samal aastal klubiga ka Leedu karikavõistlused. 2022. aastal võitis ta Koperiga Sloveenia karikavõistlused. Clujga liitus ta 2022. aasta juunis.
Aastatel 2007–2013 mängis Bručić Horvaatia noortekoondistes.
Rachel Keke

Rachel Keke (sündinud 30. mail 1974 Abobos) on Elevandiluurannikul sündinud Prantsusmaa poliitik, töökorraldaja ja majahoidja. Ta valiti 2022. aastal Prantsusmaa Rahvuskogu liikmeks Val-de-Marne'i departemangust.
Ta sündis 1974. aastal Abobos Elevandiluurannikul. Tema isa oli bussijuht ja tema ema müüs riideid; ta oli 12-aastane, kui ema suri. Ta kolis Prantsusmaale aastal 2000 (pärast riigipööret, millega kukutati Henri Konan Bédié) ja sai prantsuse kodanikuks naturalisatsiooni korras aastal 2015. Ta töötas juuksuri, toateenija ja majahoidjana, CGT ametiühingu esindajana, aastatel 2019–2021, ta oli Pariisis Batignolles'i hotellis Ibis toimunud majahoidjate eduka streigi üks juhte. 20 alltöövõtjana töötavat töötajat püüdsid alates 2019. aasta juulist parema palga ja paremate töötingimuste nimel ning allkirjastasid 2021. aasta mais lepingu, mis täitis peaaegu kõik nende nõudmised.
2022. aasta Prantsusmaa parlamendivalimiste esimeses voorus oli Keke kandidaat La France Insoumise (LFI) uue ökoloogilise ja sotsiaalse rahvaliidu (NUPES) nimekirjas ("Nouvelle Union populaire écologique et sociale"), mis on vasakpoolne erakondade liit. Val-de-Marne'i osakonna 7. valimisringkonda kandideerinud Keke sai 37,22% häältest esikoha; teiseks tuli endine spordiminister ja olümpiahõbeda võitnud ujuja Roxana Maracineanu, kes sai teise vooru 23,77% häältega. Keke kampaania keskendus mittehääletajate poole pöördumisele, samas kui Maracineanu kutsus üles "vabariiklikule rindele vasakäärmuslaste vastu"; see pälvis kriitikat NUPES-i poolt, kes nägid selles nende võrdsustamist Prantsusmaa paremäärmuslastega. Teises voorus võitis Keke 177 häälega, saades 51,38% häältest Maracineanu 48,62% vastu.
Isiklikku.
Ta on viie lapse ema. 2016. aastal abiellus ta teist korda, tema abikaasa on zouglou muusik.
Šifoon

Šifoon (prantsuse keeles "chiffon" 'räbal', tuleb araabiakeelsest sõnast شف "šīff" 'läbipaistev kangas', 'gaasriie') on õhuke läbipaistev või -kumav tekstiil, mis on kootud siid- või kunstsiid-krepplõngast. Kangas on väga peene reeglipäratu tekstuuriga, katsudes liivataoliselt sõmera pinnaga.
Šifooni kasutatakse pidulike kleitide ja pluuside, samuti rätikute ja sallide õmblemiseks. 50 × 50 cm pindalaga šifoonrätik on nii õhuke, et kokku pannes mahub see rusikasse. Šifooni kasutatakse sageli tantsurõivastes ja -rätikutes, sest kangas on isegi suure koguse puhul kerge, samas koe tiheduse tõttu hea õhutakistusega, nii et õhku visatud rätik mitte ei kuku maha, vaid laskub aeglaselt hõljudes.
Volkssturmgewehr

Volkssturmgewehr (saksa keelest "rahva ründerelv") on Natsi-Saksamaa vintpüsside seeria, mis töötati välja teise maailmasõja viimastel kuudel. Need relvad on väga lihtsa ehitusega, kuna Saksamaa vaevles sõja lõpus materjali ja tootmisvõimekuse puuduse käes.
Relva nime võib otse tõlkida kas "rahva ründerelv" või "Volkssturmi vintpüss". Volkssturm oli Saksamaa poolsõjaväeline maakaitsevägi teise maailmasõja lõpuperioodil.
Nõo lahing

Nõo lahing oli lahing Vene-Liivi sõjas, mis peeti mardilaupäeval, 10. novembril 1559 Nõo kiriku ümbruses. Liivi ordu võitis seal Moskva tsaaririigi vägesid, see jäi ordule viimaseks võidukaks välilahinguks.
Ordu juhtidest osalesid lahingus Gotthard Kettler ja Christoph von Mecklenburg. Venelaste plaan oli rünnata orduvägesid kahest suunast ja jäädi ootama abivägesid Vene võimu all olnud Tartust. Selle ajaga korraldasid orduväed aga üllatusrünnaku venelaste laagrile. Tapeti palju venelasi ja võeti vange. Vangi langes ka hulk bojaare.
Ftalotsüaniinsinine

Ftalotsüaniinsinine ehk vaskftalotsüaniin on säravsinise värvusega kristalliline sünteetiline orgaaniline värvipigment, mis kuulub ftalotsüaniinvärvainete hulka. On kasutusel alates 1930. aastatest ja seda on kasutanud paljud modernistid, näiteks Piet Mondrian.
Värvainete indeksis on ftalotsüaniinsinise tähisteks PB15 (Pigment Blue 15) ja 74160
Omadused.
Vaskftalotsüaniini sümmeetriline molekul meenutab veidi taimede rohelistes osades sisalduva klorofülli molekuli seda osa, mis püüab päikesevalgust.
Värvipigment on tumesinine vees ja suuremas osas lahustites lahustumatu pulber. Sel on väga hea valguskindlus, värviandvus ja katvus, see on vastupidav nii happelisele kui ka aluselisele keskkonnale.
Kasutamine.
Pigment leiab kasutamist kunsti- ja maalrivärvides, pliiatsitintides ja sinistes plastides.
On kaalutud vaskftalotsüaniini kasutamist kvantarvutites, kuna vaskftalotsüaniini molekulis elektronid võivad üllatavalt pikka aega püsida superpositsiooni olekus.
Ftalotsüaniinroheline

Ftalotsüaniinroheline on tume-sinakasrohelise värvusega sünteetiline orgaaniline värvipigment, mis kuulub ftalotsüaniinvärvainete hulka. Kasutusel alates 1938. aastast, seda on kasutanud näiteks Francis Bacon ja Jackson Pollock..
Värvainete indeksis on ftalotsüaniinsinise tähisteks PG7 (Pigment Green 7) ja 74260.
Omadused.
Värvipigment on vees lahustumatu roheline pulber, keemiliselt stabiilne, vastupidav hapetele, alustele, kuumusele, lahustitele ja UV-kiirgusele. Hea värviandvusega, annab säravrohelise värvuse. Kasutatakse värvainena kunsti- ja maalrivärvides, tintides ja plastide värvainena.
Saamine.
Ftalotsüaniinrohelist saadakse ftalotsüaniinsinisest seda töödeldes klooriga alumiiniumtrikloriidi juuresolekul:
Cu(C32H16N8) + 16 Cl2 → Cu(C32N8Cl16) + 16 HCl
Praktikas ei asendu kõik vesinikuaatomid kloori aatomitega, nii et värvaine on segu erineva kloorisisaldusega isomeeridest. Keemiline valem on C32H3Cl13CuN8 kuni C32HCl15CuN8.
Întorsura Buzăului

Întorsura Buzăului (ungari keeles "Bodzaforduló") on linn Rumeenias Transilvaanias Covasna maakonnas.
Linna haldusalasse kuulub kolm küla: Brădet ("Bredét"), Floroaia ("Virágospatak") ja Scrădoasa.
2011. aasta rahvaloenduse andmetel oli Întorsura Buzăului elanikest rumeenlasi 95,89% ja teistest rahvustest inimesi 0,62%. Rahvus oli teadmata 3,48%-l elanikest.
Asulat on esmamainitud 1553. aastal. Linnaõigused sai Întorsura Buzăului 17. veebruaril 1968.
Climate Pledge Arena

Climate Pledge Arena on mitmeotstarbeline spordihall Ameerika Ühendriikides Washingtoni osariigis Seattle'is. See on National Hockey League'i (NHL) jäähokiklubi Seattle Krakeni koduhall. Samuti peab seal kodumänge Seattle'i Ülikooli korvpallimeeskond ja WNBA korvpalliklubi Seattle Storm.
See asub 30 hektari suurusel meelelahutuspiirkonnas Seattle Center. Spordihall valmis 1962. aastal toimunud maailmanäituse Century 21 Exposition jaoks. Aastatel 1967–1978, 1985–1994 ja 1995–2008 asus seal NBA korvpalliklubi Seattle SuperSonicsi kodusaal.
Aastatel 2018–2021 toimus spordihalli ümberehitus, mis läks maksma 1,15 miljardit dollarit.
Aastatel 1962–1964 kandis see nime Washington State Coliseum, 1964–1994 Seattle Center Coliseum ja 1995–2018 KeyArena at Seattle Center.
Anže Kopitar

Anže Kopitar (sündinud 24. augustil 1987 Jesenices) on Sloveenia jäähokimängija, kes mängib NHL-i klubis Los Angeles Kings keskründajana. Ta on klubi meeskonna kapten.
Ta alustas jäähoki mängimist kodulinnaklubis Jesenice Hidria. Sloveenia kõrgliigas debüteeris ta hooajal 2002/03 HK Kranjska Gora meeskonnas. 2004. aastal liitus ta Rootsi klubiga Södertälje SK. 
2005. aastal valis Los Angeles Kings ta NHL-i "draft"is 11. valikuna. Kingsi põhikoosseisus on Kopitar mänginud alates hooajast 2006/07. Kopitar oli läbi aegade esimene Sloveenia mängija NHL-is.
Kingsiga on ta Stanley karika võitnud aastatel 2012 ja 2014. Mõlemal hooajal oli ta väljalangemismängudes resultatiivseim mängija (hooajal 2011/12 koos meeskonnakaaslase Dustin Browniga). Aastatel 2016 ja 2018 on Kopitar pälvinud NHL-i hooaja parimale kaitsvale ründemängijale antava Frank J. Selke Trophy. 2016. aastal pälvis ta liiga kõige spordimehelikumale mängijale antava Lady Byng Memorial Trophy ja 2022. aastal Mark Messier Leadership Awardi. NHL-i tähtede mängule on Kopitar valitud viis korda (2008, 2011, 2015, 2018, 2020). Kingsi kapten on Kopitar olnud alates 2016. aastast.
Alates hooajast 2007/08 ei ole Kopitar olnud Kingsi hooaja kõige resultatiivsem mängija vaid ühel hooajal. Tema kõige resultatiivsem hooaeg on olnud 2017/18, mil ta lõi 35 väravat ja andis 57 väravasöötu. Kingsi ajaloo resultatiivsemate mängijate arvestuses on Kopitar hooaja 2021/22 järel neljandal kohal (1067 punkti), väravalööjate arvestuses neljandal kohal (365 väravat) ja väravasöötude arvestuses teisel kohal (702 väravasöötu).
Sloveenia jäähokikoondise koosseisus on Kopitar osalenud 2014. aasta taliolümpiamängudel ja neljadel maailmameistrivõistlustel (2005, 2006, 2008 ja 2015).
2012. aastal valiti Kopitar Sloveenia aasta meessportlaseks.
L'Astrée

"L'Astrée" on Prantsuse kirjaniku Honoré d'Urfé pastoraalromaan, ilmus ajavahemikus 1607–1627.
Romaan oli 17. sajandi prantsuse kirjanduse tuntuim ja mõjukaim teos, osaliselt tema tohutu mahu tõttu (viis osa ja nelikümmend lugu kokku kuueteistkümnes raamatus), osaliselt aga tema tohutu menu pärast kõikjal Euroopas: see tõlgiti paljudesse keeltesse ja seda loeti õukondades. Seda on ka tänapäeval korduvalt välja antud. Kolm esimest osa ilmusid 1607., 1610. and 1619. aastal; pärast Honoré d'Urfé surma 1625. aastal koostas neljanda osa Balthazar Baro ning viienda (ja kuuenda, kuid need kaks viimast loetakse üheks osaks) avaldas 1626. aastal Pierre Boitel.
Teose süžee on keerukas, kuid pealiin on karjusneiu Astrée ja karjus Céladoni (kelle nimest on tuletatud seladonkeraamika nimetus) ideaalne armastus viienda sajandi Gallias, Forezis. Olulise osa romaanist võtavad enda alla teiste tegelaste sepitsused ja poliitilised ambitsioonid, mis toovad paari jaoks kaasa palju ebaõnne, sagedased on pikad kõrvalepõiked, mis pole omavahel rangelt seotud, kuid mille eesmärk on luua maailma, milles tegevus toimub. D'Urfé kirjeldused Forezist on nii detailsed, et nende kohtade prototüübid leiab kergesti üles tema valdustest ja neist on tänapäeval kujundatud matkarada ("chemins de l'Astrée").
Ada-klassi korvett

Ada-klassi korvett on Türgis toodetud korvettide seeria.
Erma EMP

"See artikkel on püstolkuulipildujast Erma EMP. Mitte segi ajada püstolkuulipildujatega MP 34 ja MP35."
EMP (Erma Maschinenpistole; ka MPE (Maschinenpistole Erma)) on Saksamaa püstolkuulipilduja, mida tootis Erma vabrik. Relv konstrueeriti Heinrich Vollmeri disaini järgi. EMP kolme mudelit toodeti aastatel 1931–1938 ligi 10 000 tükki ning eksporditi Hispaaniasse, Mehhikosse, Hiinasse ja Jugoslaaviasse. Saksamaal kasutas EMP-d SS. Seda toodeti litsentsi alusel ka Hispaanias A Coruña arsenalis nime M41/44 all.
Kirikuaasta

Kirikuaasta on kristlikes kirikutes kasutatav ajaarvamisühik. Katoliku ja protestantliku traditsiooni kohaselt algab kirikuaasta esimesel advendipühapäeval, õigeusu kirikutes aga 1. septembril, 8. septembril toimuva Maarja sündimise püha ootusena.
Kirikuaasta koosneb esmalt ülestõusmispühade ja seejärel ka jõulude ümber moodustatud pühaderingidest, mis ajapikku täitusid aastaringiks. Pühaderingide järjestus ja ulatus on ida- ja läänekirikutes ligikaudu samad, kuid õigeusu traditsiooni olulisemate pühade kuupäevad erinevad katoliku ja protestantliku traditsiooni kuupäevadest.
Kolme raamat

"Kolme raamat" on Lloyd Alexanderi raamat, mis ilmus esmakordselt 1964. aastal. See on "Prydaini kroonikate" esimene osa.
Raamat pakkus palju süžeeelemente 1985. aasta Disney animafilmile "Must pada".
Azovstal

Azovstal (ukraina keeles Азовсталь) on osaliselt hävitatud metallitööstuse tehasekompleks Mariupolis, mis kuulus ettevõttele PrAT ja kus töötas metallurgiakombinaat Azovstal (ПрАТ «Металургійний комбінат „Азовсталь“»).
Zach Bogosian

Zachary M. Bogosian (sündinud 15. juulil 1990 New Yorgi osariigis Massenas) on USA jäähokimängija, kes mängib kaitsjana NHL-i klubis Tampa Bay Lightning.
Aastatel 2006–2008 mängis ta Ontario Hockey League'i klubis Peterborough Petes.
2008. aastal valis Atlanta Trashers ta NHL-i "draft"is kolmanda valikuna. 2008. aasta septembris sõlmis ta klubiga kolmeaastase lepingu. NHL-is debüteeris ta sama aasta 10. oktoobril hooaja avamängus Washington Capitalsi vastu. Juba oma esimeses mängus sai ta karistuse ja osales kakluses. NHL-is lõi Bogosian esimese värava 17. jaanuaril 2009 mängus Nashville Predatorsi vastu. Hooajal 2011/12 tegi Bogosian NHL-is oma kõige resultatiivsema hooaja, kui lõi viis väravat ja andis 25 väravasöötu.
2015. aasta veebruaris kaubeldi Bogosian Buffalo Sabresi.
2020. aasta veebruaris sõlmis ta üheaastase lepingu Tampa Bay Lightningiga. Samal aastal võitis ta Lightningiga Stanley karika.
2020. aasta oktoobris sõlmis ta üheaastase lepingu Toronto Maple Leafsiga. Pärast ühte hooaega Maple Leafsis naasis ta 2021. aasta juulis Lightningi, kellega sõlmis kolmeaastase lepingu.
USA jäähokikoondise koosseisus osales Bogosian 2009. aasta maailmameistrivõistlustel.
Jan Kliment

Jan Kliment (sündinud 1. septembril 1993 Jihlavas) on Tšehhi jalgpallur, kes mängib ründajana Tšehhi kõrgliigaklubis Plzeňi Viktoria.
Ta alustas klubikarjääri kodulinnaklubis Jihlava Vysočina, millega liitus 1999. aastal. Tšehhi kõrgliigas debüteeris ta hooajal 2012/13. Hooaja 2013/14 teises pooles mängis ta laenul Slovakkia kõrgliigaklubis Banská Bystrica Dukla.
2015. aasta juunis liitus ta Saksamaa kõrgliigaklubiga VfB Stuttgart. Saksamaa kõrgliigas debüteeris ta 16. augustil 2015 mängus Kölni vastu. Ainsa värava lõi ta Saksamaa kõrgliigas sama aasta 3. oktoobril mängus Hoffenheimi vastu. Aastatel 2016–2018 oli ta laenul Taani kõrgliigaklubis Brøndby. Vigastuse tõttu pidi ta hooaja 2018/19 täielikult vahele jätma. Hooaja 2019/20 esimeses pooles mängis ta Stuttgardi reservmeeskonnas Saksamaa tugevuselt viiendas liigas.
2020. aasta jaanuaris naasis Kliment Tšehhi kõrgliigasse, liitudes 1. FC Slováckoga. Hooajal 2020/21 lõi ta Tšehhi kõrgliigas 10 väravat. Hooajal 2021/22 mängis ta Poola kõrgliigaklubis Krakówi Wisła, kuid lõi seal hooaja jooksul kaks väravat. 2022. aasta juunis sõlmis ta lepingu Plzeňi Viktoriaga.
2015. aastal oli Kliment kolme väravaga Tšehhi kuni 20-aastaste Euroopa meistrivõistlustel turniiri suurim väravakütt (kõik kolm väravat lõi ta alagrupimängus Serbia vastu), kuigi Tšehhi turniiril alagrupist edasi ei pääsenud. Tšehhi jalgpallikoondises tegi ta debüüdi 1. septembril 2017 MM-i valikmängus Saksamaa vastu.
Mi-2MSB

Mi-2MSB ("Мі-2МСБ") on Ukrainas valmistatud mitmeotstarbeline helikopter. 
See on helikopteri Mil Mi-2 edasiarendus. Helikopterit arendas Motor Sitš.